b"\n_START_ARTICLE_\nBohemond IV d'Antioquia\n_START_SECTION_\nAscens al Comtat de Tr\xc3\xadpoli\n_START_PARAGRAPH_\nEl seu germ\xc3\xa0 gran, Ramon IV, adoptat per Ramon III de Tr\xc3\xadpoli, el va succeir en aquest comtat l'any 1187, per\xc3\xb2 el seu pare va preferir tenir Ramon a Antioquia i li va fer cedir el Comtat de Tr\xc3\xadpoli al seu germ\xc3\xa0 Bohemond (II de Tr\xc3\xadpoli) (1189). Ramon va morir el 1199, deixant un fill acabat de n\xc3\xa9ixer, Ramon Rupen. A la mort de Bohemond III, es va proclamar pr\xc3\xadncep com a Bohemond IV d'Antioquia i va apartar el seu nebot de la successi\xc3\xb3, reunint aix\xc3\xad el Principat d'Antioquia i el Comtat de Tr\xc3\xadpoli.\n_START_SECTION_\nProtecci\xc3\xb3 de Sibil\xc2\xb7la i atacs de Salad\xc3\xad\n_START_PARAGRAPH_\nDespr\xc3\xa9s que Salad\xc3\xad conquer\xc3\xads gran part del Regne de Jerusalem el 1187, la reina Sibil\xc2\xb7la cerc\xc3\xa0 refugi a Tr\xc3\xadpoli, i Bohemond l'acoll\xc3\xad juntament als seus seguidors. Els nobles que eren contraris al marit de Sibil\xc2\xb7la, Guiu de Lusignan, al qual culpaven de les darreres vict\xc3\xb2ries els musulmans, s'uniren a Conrad de Montferrat a Tir. Salad\xc3\xad inici\xc3\xa0 llavors una invasi\xc3\xb3 pels territoris croats de S\xc3\xadria, comen\xc3\xa7ant el maig del 1188 contra Tr\xc3\xadpoli, per\xc3\xb2 l'arribada de la flota de Guillem II de Sic\xc3\xadlia salv\xc3\xa0 la ciutat.  Salad\xc3\xad captur\xc3\xa0 les ciutats de Tortosa i Gabala pel juliol, cosa que redu\xc3\xafa el territori dels croats a Tr\xc3\xadpoli, el Crac dels Cavallers i la ciutadella de Tortosa._NEWLINE_Salad\xc3\xad alliber\xc3\xa0 Guiu de Lusignan, el qual es reun\xc3\xad amb la seva esposa a Tr\xc3\xadpoli. L'agost del 1189, Guiu, Sibil\xc2\xb7la, i els seus seguidors marxaren a muntar un setge a Acre. Aquest setge don\xc3\xa0 impuls a la tercera croada, per\xc3\xb2 malgrat l'arribada de forces croades des d'Europa, no aconseguiren recuperar Jerusalem. El pare de Bohemond es vei\xc3\xa9 en la necessitat de pactar una treva amb Salad\xc3\xad de deu anys, el 30 d'octubre del 1192. Aquesta treva afectava ambd\xc3\xb3s territoris: el Principat d'Antioquia i el Comtat de Tr\xc3\xadpoli.\n_START_SECTION_\nConflicte amb Ramon Rupen\n_START_PARAGRAPH_\nEl seu germ\xc3\xa0 gran, Ramon havia mort el 1197. El fill de Ramon, dit Ramon Rupen i la seva mare, Al\xc3\xadcia van ser enviats a la cort d'Arm\xc3\xa8nia Menor, cosa que es podia entendre com que aquest n\xc3\xa9t quedaria fora de la successi\xc3\xb3 d'Antioquia. El rei Lle\xc3\xb3 deman\xc3\xa0 al legat papal Conrad de Wittelsbach que an\xc3\xa9s a Antioquia i li deman\xc3\xa9s al pr\xc3\xadncep que deix\xc3\xa9s clara la q\xc3\xbcesti\xc3\xb3 success\xc3\xb2ria; llavors Bohemond III declar\xc3\xa0 Ramon Rupen l'hereu i man\xc3\xa0 als nobles que li juressin fidelitat._NEWLINE_Bohemond de Tr\xc3\xadpoli no estigu\xc3\xa9 d'acord amb aquesta decisi\xc3\xb3 del seu pare i, a comen\xc3\xa7aments del 1198, an\xc3\xa0 a la cort d'Antioquia per guanyar-se el suport dels ordes militars i dels mercaders italians, als quals promet\xc3\xa9 noves concessions. Els burgesos d'Antioquia comen\xc3\xa7aren a dubtar de recon\xc3\xa8ixer Ramon Rupen perqu\xc3\xa8, en ser n\xc3\xa9t del rei d'Arm\xc3\xa8nia, temien que afavor\xc3\xads els armenis. Bohemond torn\xc3\xa0 a Tr\xc3\xadpoli i des de llavors comen\xc3\xa7\xc3\xa0 a signar documents afegint \xc2\xabfill del pr\xc3\xadncep Bohemond d'Antioquia i, per la gr\xc3\xa0cia de D\xc3\xa9u, comte de Tr\xc3\xadpoli\xc2\xbb perqu\xc3\xa8 quedessin clars els seus drets._NEWLINE_Quan l'abril del 1201 mor\xc3\xad el seu pare, Bohemond an\xc3\xa0 immediatament a Antioquia. All\xc3\xa0 nom\xc3\xa9s trob\xc3\xa0 el suport dels burgesos i dels ordes militars, per\xc3\xb2 no el dels nobles, que es mantenien fidels al jurament fet a Ramon Rupen. Els nobles marxaren a Arm\xc3\xa8nia i juntament amb les tropes de Lle\xc3\xb3, assetjaren Antioquia. Bohemond busc\xc3\xa0 alian\xc3\xa7a amb Adh-Dh\xc3\xa0hir, emir d'Alep i amb Kaykaus I, sold\xc3\xa0 del R\xc3\xbcm, i entre tots obligaren els armenis a tornar al seu pa\xc3\xads._NEWLINE_Des d'aquest moment el Principat d'Antioquia i el Comtat de Tr\xc3\xadpoli quedaven units sota un mateix governant. Tanmateix, Lle\xc3\xb3 no es don\xc3\xa0 per ven\xc3\xa7ut i envi\xc3\xa0 carta al papa Innocenci III, prometent sotmetre el pa\xc3\xads al catolicisme si li donava suport en la causa del seu n\xc3\xa9t. El papa envi\xc3\xa0 un legat en la primavera del 1203, per\xc3\xb2 Bohemond no volgu\xc3\xa9 entrevistar-se amb ell, posant com a excusa que havia estat excomunicat per un conflicte amb els hospitalers. Mentrestant un dels seus vassalls, Renoart de Nefin, comet\xc3\xa9 un acte demostrant que no el reconeixia com a senyor seu: es cas\xc3\xa0 sense el seu perm\xc3\xads, per\xc3\xb2 amb el suport del rei d'Arm\xc3\xa8nia. Al mateix temps, Bohemond havia de fer font als atacs dels musulmans. El 1213 un grup de la secta dels assassins mataren al primog\xc3\xa8nit de Bohemond. Despr\xc3\xa9s, l'ex\xc3\xa8rcit de Bohemond i els cavallers del Temple muntaren setge a la fortalesa de Khawabi, i els assassins demanaren suport a l'antic aliat de Bohemond, Adh-Dh\xc3\xa0hir, el qual apel\xc2\xb7l\xc3\xa0 a Al-\xc3\x80dil, tot i que havien estat enemics. Amb els musulmans units, Bohemond va haver d'abandonar el setge. L'estiu del 1204, viatj\xc3\xa0 a Acre per entrevistar-se amb Maria de Xampanya, el marit de la qual havia adquirit recentment el t\xc3\xadtol d'emperador de Constantinoble, i ella li promet\xc3\xa9 intercedir a favor seu en el conflicte amb Ramon Rupen. La reconciliaci\xc3\xb3 no va ser possible perqu\xc3\xa8 Maria mor\xc3\xad poc despr\xc3\xa9s._NEWLINE_Bohemond va desactivar el 1207 una primera temptativa del patriarca d'Antioquia, Pere d'Angulema, per establir Ramon Rupen sobre el tron d'Antioquia, tancant-lo a la ciutadella i deixant-lo morir de set. Bohemond governava Antioquia des de Tr\xc3\xadpoli, cosa que disgustava als burgesos de la ciutat, i el 1216, el patriarca Pere de Locedio, amb els hospitalers, anaren a parlar amb el rei d'Arm\xc3\xa8nia per instal\xc2\xb7lar Ramon Rupen. Aquesta vegada, els templers que custodiaven la ciutadella, la van abandonar per evitar m\xc3\xa9s vessament de sang._NEWLINE_El 1219, sostingut per la important poblaci\xc3\xb3 grega de la ciutat, va poder reprendre Antioquia i posar el seu nebot a la pres\xc3\xb3, on va morir poc despr\xc3\xa9s._NEWLINE_Bohemond fou excomunicat diverses vegades, per ra\xc3\xb3 de la venjan\xc3\xa7a que va exercir sobre els patriarques. Va morir el 1233.\n_START_SECTION_\nCinquena i sisena croades\n_START_PARAGRAPH_\nLeopold VI, duc d'\xc3\x80ustria, que desembarc\xc3\xa0 a Acre a finals de l'estiu del 1217, invit\xc3\xa0 Bohemond a unir-se a la cinquena croada. Bohemond i els seus vassalls marxaren a Acre. Malgrat tot, la croada acab\xc3\xa0 en frac\xc3\xa0s per la manca d'entesa entre els comandaments._NEWLINE_Frederic II Hohenstaufen arrib\xc3\xa0 amb la sisena croada (1228-1229) i reclam\xc3\xa0 el vassallatge dels estats croats. Bohemond aconsegu\xc3\xad evitar que el seu principat caigu\xc3\xa9s sota la sobirania germ\xc3\xa0nica afirmant que tenia aquest feu de l'emperador d'Orient (el que era jur\xc3\xaddicament cert des de la submissi\xc3\xb3 en dret i a continuaci\xc3\xb3 en fets dels pr\xc3\xadnceps d'Antioquia als grans Comn\xc3\xa8. Aquesta declaraci\xc3\xb3 fou tamb\xc3\xa9 secundada per la forta comunitat grega d'Antioquia que tenia un paper important en el manteniment de la ciutat fora del domini del Regne d'Arm\xc3\xa8nia Menor."